Kim Edberg Andersen (DD), 2025-03-25:
Lad mig allerførst starte med at sige, at vi kommer til at stemme imod det her, og lige forklare lynhurtigt, hvorfor vi gør det.
Det gør vi, fordi nikotinposer, som voksne mennesker bruger enten til nydelse eller til at behandle sig selv for nikotinafhængighed, ikke er et problem i sig selv.
Det er jo ikke nikotinposen, der er problemet.
Problemet er, at vi kyler den rundt i naturen, og at vi har en regering, der så siger, sådan som jeg hører det: Det finder vi en rigtig god løsning på; det kommer til at tage rigtig lang tid, for vi skal lægge det ind under et eller andet fancy i, i stedet for at vi forholder os til det, som beslutningsforslaget forholder sig til.
Jeg skal lige holde tungen lige i munden, for det er ikke ret tit, jeg bliver sådan rigtig vred over ting, men det gør jeg, når det gælder hunde.
Det er noget svineri, at der er danskere, der smider noget, som andre danskeres kæledyr dør af.
Det er så også dumt at høre en minister sige: Jamen det løser vi ved at sætte prisen på grisen.
For det er meget fint at spørge, hvad det koster at fjerne det formaldehyd, det nikotin eller den pose, som nikotinen er i, men hvordan prissætter man lige et kæledyr i forbindelse med et udvidet producentansvar?
Hvordan prissætter man Fido eller min hund, som hedder Palme?
Han er dyr, han er rigtig dyr, og jeg vil gerne høre, hvad ministeren synes at min schæferhund skal prissættes til, når vi nu skal lægge en ekstra pris på nikotinposerne.
For det er åbenbart løsningen.
Men det er det ikke.
Det er jo ikke løsningen.
Det er ikke løsningen, at det føles godt i maven, at vi lader være med at putte frugtfarve i og gode smage, hvilket er noget, vi har indført for ikke at få børn til at indtage det, og så sige, at så hjælper det nok også på hunde.
Jeg har læst, at der er nogle dyrlæger, der siger, at hundene spiser det på grund af den søde smag, men det kan også være alt muligt andet.
Det er jo symptombehandling, vi snakker om.
Det er ikke noget, vi vil forholde os til, og det er slet ikke noget, regeringen har tænkt sig at gøre noget ved rigtig hurtigt.
Så jeg vil opfordre regeringen og også mine kollegaer i Folketinget til, at vi gør noget helt andet.
Vi tager lige al den der snak om, at vi gør alle de rigtige ting, og om produktansvar og plastik og alt det her med naturen ud, og så forholder vi os til den del, som jeg faktisk synes at borgerforslaget fortjener at blive taget seriøst på.
Det er det der med, hvordan vi sikrer, at folk ikke går tur med deres hund og den så dør, fordi en eller anden tåbe har smidt en nikotinpose.
Måske er der nogle af nikotinposerne, som Fido ikke døde af at spise, men lige pludselig spiser han den, han dør af.
Hvordan forhindrer vi det?
Jeg ved, at min kolleger herinde kommer til at have rigtig mange gode forslag.
Jeg synes, pantidéen er en fantastisk idé.
Det virker på alle mulige andre områder.
Hvorfor ikke bruge pant?
Det er en god løsning.
Det er også en god idé at tænke på, om 3.000 kr. i bøde er nok, hvis man endelig bliver taget, for
hvad er risikoen for at blive taget af en politimand, lige når du smider nikotinposen?
Altså, det er jo en sørgelig holdning fra regeringens side.
Det bliver vi nødt til at sige.
Intentionen er rigtig, men tidsplanen er for lang.
Jeg kan simpelt hen ikke vente på, at vi bliver indkaldt til noget, og at vi så laver en undersøgelse, som muligvis er færdig i sommeren 2026.
Vi ved alle sammen, at i 2026 skal vi senest have valg i november, og så ved vi alle sammen, at så er det ikke nikotinposer og døde hunde, vi snakker om.
Så er det noget andet.
Så kommer der et andet Folketing, og det er ikke sikkert, at de er lige så fornuftige som de kolleger, jeg har herinde nu.
Så kommer vi ingen steder der, og så går der igen 3 år, og så kommer vi ingen steder.
Vi har løsningen nu.
Vi har en flok ordførere herinde, som er dygtige og intelligente og nok kan finde en løsning, hvis ministeren ellers gider at sætte sig ved bordet sammen med os.
Så minister, indkald os da til de forhandlinger, og lad os da, så godt som vi kan, løse det problem med, at folk kyler nikotinposer på jorden, og at vores hunde dør af det.
Altså, for nogle er hunde et arbejdsredskab, og for rigtig mange mennesker er de en del af familien, og det bliver man bare nødt til at forholde sig til, hvad enten man har hund eller ej.
Jeg får sådan helt gåsehud.
Jeg bliver virkelig vred, og jeg forstår ikke, at det her bare skal udskydes og ikke tages seriøst.
Jeg kender min kolleger herinde, både dem fra regeringspartierne og dem udenfor, og jeg tror ikke, at der er nogen herinde, der ikke synes, der skal findes en løsning på det her.
Men at finde den en gang i sommeren 2026 er for sent.
Det er ikke i orden, det kan gøres meget bedre.
Så jeg anbefaler mine kolleger herinde at bede ministeren om det samme, som jeg beder om, og jeg anbefaler ministeren at lytte til os og indkalde os nu: Lad os nu finde en løsning.
Det kan være, at vi finder på et pantsystem, det kan være, at vi ikke finder på noget, men alt andet lige og uanset hvad vi finder på, er det bedre end at vente til sommeren 2026 på, at vi har fået lavet en undersøgelse, og så tage stilling til det dér.
Det kan vi godt.
Vi er trods alt det danske Folketing.
Tak for ordet.